google/wiki40b huggingface dataset:
Άγιος Σάββας ο Ηγιασμένος

Βίος

Ο Σάββας ο Ηγιασμένος γεννήθηκε το 439 στην Μουταλάσκη της Καππαδοκίας, σήμερα προάστιο της Καισάρειας, και δεκαοκτώ ετών πήγε στην Ιερουσαλήμ. Εκεί ο Ευθύμιος ο Μεγάλος θα τον οδηγήσει στο κοινόβιο του Θεόκτιστου. Το 473 κι αφού πεθάνει ο Ευθύμιος ακολούθησε τον ερημιτισμό. Στη συνέχεια και καθώς υποχρεώθηκε να γίνει κληρικός από τον Σαλλούστιο Ιεροσολύμων ανέλαβε και τη διοίκηση των κοινοβίων και λαυρών. Θα ιδρύσει διάφορα κοινόβια και λαύρες : με πιο γνωστά το κοινόβιο της Μεγάλης Λαύρας (ή Mar Saba) το 483 δέκα χιλιόμετρα ανατολικά της Βηθλεέμ, και το του Σπηλαίου. Συνολικά θα ιδρύσει τέσσερις λαύρες, έξι μοναστήρια, και τέσσερα άσυλα.
Ο Σάββας είχε εμπλακεί και στις θεολογικές διαμάχες της εποχής του ενεργά και θα υποστηρίξει τις αποφάσεις της Δ’ Οικουμενικής Συνόδου κατά των Μονοφυσιτών και κατά των Ωριγενιστών. Μάλιστα θα μεταβεί και δύο φορές στην Βυζαντινή πρωτεύουσα με σκοπό να υποστηρίξει Εκκλησιαστικά ζητήματα: η πρώτη φορά ήταν το 501 και συνάντησε τον αυτοκράτορα Αναστάσιο και τη δεύτερη, το 531 τον Ιουστινιανό. Η δεύτερη αυτή επίσκεψή του συνδεόταν με τις καταστροφές που οι Σαμαρείτες είχαν επιφέρει σε χριστιανικούς ναούς μετά από εξέγερσή τους που εκδηλώθηκε στα 529 επειδή αντιδρούσαν στον βίαιο εκχριστιανισμό τους: Όταν έφτασε στην Κωνσταντινούπολη του απηύθυνε αίτημα για να ενισχύσει οικονομικά την ανοικοδόμηση και αποκατάσταση των κατεστραμμένων από την Σαμαρειτική εξέγερση ναών, να βοηθήσει τους χειμαζόμενους χριστιανικούς πληθυσμούς , να ιδρύσει νοσοκομείο στην Ιερουσαλήμ και να χτίσει κάστρο στην έρημο όπου θα προσέφευγαν για να προστατευτούν οι μοναχοί από τις ληστρικές επιθέσεις των Σαρακηνών.
Όπως σχολιάζει χαρακτηριστικά ο Φώτης Παπανικολάου, ο άγιος Σάββας διέθετε κύρος, πνευματική ακτινοβολία, ασκητικά κατορθώματα, ήταν άνθρωπος εμπιστοσύνης, ο αυτοκράτορας με τη σύζυγό του επιζητούσαν την ευλογία και τις προρρήσεις του, όλα αυτά συνέτειναν στο να είναι «ο καταλληλότερος για να μεσολαβήσει στον αυτοκράτορα για τη λύση των προβλημάτων των κατοίκων της Παλαιστίνης και ο μόνος που θα μπορούσε να τον καθοδηγήσει στην άσκηση της κοινωνικής του πολιτικής.» Μόλις επέστρεψε ο Σάββας από την τελευταία του επίσκεψη πέθανε σε ηλικία ενενήντα τεσσάρων ετών στις 5 Δεκεμβρίου του 532. Την ίδια ημέρα εορτάζεται και η μνήμη του.
Οστρόβιτσα (Μπίχατς)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Εντός του εδάφους του χωριού ευρίσκεται το Φρούριο της Οστρόβιτσα, ανεγερθέν κατά την διάρκεια του 15ου αιώνα, στην θέση καταλοίπων οχυρώσεων χρονολογούμενων από την Προϊστορία. Καταληφθέν από τους Οθωμανούς το 1523, παρέμεινε υπό την κυριαρχία τους έως το 1878. Σήμερα, είναι καταγεγραμμένο εντός του καταλόγου των εθνικών μνημείων της Βοσνίας και Ερζεγοβίνης.
Πακιστανικές εκλογές Γερουσίας (2012)

Οι εκλογές για την ανάδειξη των 54 μελών της 100μελούς Γερουσίας του Πακιστάν διεξήχθησαν στις 2 Μαρτίου 2012. Η θητεία των μελών είναι 6ετής.
Σημαία του Καναδά

Σύμβολα

Το 1921, ο Βασιλιάς Γεώργιος Ε΄ ανακήρυξε το κόκκινο (από το Σταυρό του Αγίου Γεωργίου) και το άσπρο (από το βασιλικό έμβλημα της Γαλλίας του Καρόλου Ζ΄) ως επίσημα εθνικά χρώματα του Καναδά. Ήδη από το 1700, το φύλλο της σφενδάμνου χρησιμοποιείτο ως σύμβολο για να υμνήσει τη φύση και το περιβάλλον του σημερινού Καναδά. Η χώρα έχει Σύνταγμα από τις 17 Απριλίου 1982.
Λίμνη Ντουρανκουλάτσκο

Η Ντουρανκουλάτσκο ή Λίμνη Ντουρανκουλάγκ (βουλγαρικά : Дуранкулашко езеро), είναι λίμνη της βορειοανατολικής Βουλγαρίας στην Επαρχία του Ντόμπριτς, στην περιοχή της Νότιας Δοβρουτσάς και στον Δήμο Σάμπλα. Απέχει 6 χλμ από τα σύνορα Βουλγαρίας - Ρουμανίας και 15 χλμ από την κωμόπολη Σάμπλα δίπλα στο χωριό Ντουρανκουλάγκ. 
Πρόκειται για παράκτια λίμνη γλυκού νερού με έκταση 3,4 - 4,05χλμ² και με βάθος 4 μ., μήκος 4χλμ και 0,37 - 1,1χλμ. Πλάτος, είναι προστατευόμενος φυσικός βιότοπος από την συνθήκη Ραμσάρ. Κατά την δεκαετία του 50-60 κατασκευάστηκε στην πλευρά της θάλασσας ανάχωμα για αποφευχθεί η αποστράγγιση της στην θάλασσα. Στη δυτική πλευρά της σχηματίζονται δύο νησάκια, στο ένα υπάρχει αρχαιολογικός χώρος με ευρήματα από την παλαιολιθική εποχή, νεολιθικός οικισμός και νεκροπόλεις.
Μονή Τιμίου Προδρόμου Αρκαδίας

Ιστορία

Η Μονή Τιμίου Προδρόμου Αρκαδίας ιδρύθηκε, σύμφωνα με την παράδοση, τον 8ο αιώνα. Εκεί, ίσως υπήρξε κατά τα αρχαία χρόνια, βωμός και σπήλαιο του θεού Πάνα, το οποίο είδε ο Παυσανίας στα αριστερά του δρόμου που ένωνε την Αρχαία Τεγέα με την Λακεδαίμονα. Από μεταγενέστερη επιγραφή στην είσοδο του μοναστηριού, η ιστορική του παρουσία ξεκινά το 1126. Σύμφωνα με την παράδοση, όταν χτιζόταν το μοναστήρι, ένας μάστορας γκρεμίστηκε μαζί με ένα πελεκημένο λιθάρι. Όταν οι υπόλοιποι κατέβηκαν για να τον μαζέψουν, τον είδαν να ανεβαίνει το μονοπάτι με το λιθάρι στον ώμο. 
Κατά την Επανάσταση του 1821, το μοναστήρι, λόγω της απρόσιτης του θέσης, χρησίμευσε ως ορμητήριο εναντίον των Τούρκων, ως στρατιωτικό νοσομοκείο, αλλά και ως καταφύγιο του άμαχου πληθυσμού. Τον Μάϊο του 1821, οι μοναχοί συμμετείχαν ενεργά στις μάχες των Δολιανών και των Βερβένων. Το 1826, ο Ιμπραήμ Πασάς πολιόρκησε 2 φορές την μονή, χωρίς αποτέλεσμα. Η μονή Προδρόμου, ήταν ενοριακή και υπαγόταν στην Μητρόπολη Άργους και Ναυπλίου. Σήμερα η μονή είναι ανδρική και υπάγεται στην Μητρόπολη Μαντινείας και Κυνουρίας.

Η μονή

Η Μονή Τιμίου Προδρόμου, βρίσκεται χτισμένη πάνω σε έναν βράχο, πάνω από το φαράγγι του ποταμού Τάνου, καθιστώντας την μονή απρόσιτη. Η μονή, είναι χτισμένη με παραδοσιακό τρόπο, καθώς περιλαμβάνει μία στενή αυλή και τα κτήρια της μονής μαζί με καμάρες, πέτρινες σκάλες, χαγιάτια κ.α. Το καθολικό της μονής βρίσκεται στον δεύτερο όροφο της νότιας πτέρυγας, χτισμένο σε ένα κοίλωμα του βράχου. Το καθολικό, είναι ένας τρουλαίος ναός, που έχει χτιστεί σε ακανόνιστο σχήμα Γ, έτσι ώστε να προσαρμόζεται στην μορφολογία του σπηλαίου. Στο εσωτερικό του, έχουν διατηρηθεί τμήματα αγιογραφιών, έργα του 18ου αιώνα από τον ναυπλιώτη Ιερομόναχο Ιερεμία. Το ξυλόγλυπτο τέμπλο του ναού, φέρει αξιόλογες εικόνες, φιλοτεχνημένες τον 18ο αιώνα. Δίπλα από το καθολικό, υπάρχει ένας στενόμακρος δρόμος που οδηγεί στο σπήλαιο, χωρίς να είναι γνωστό που καταλήγει. Μερικοί πιστεύουν ότι οδηγεί στην Μονή Μαλεβής.
Η μονή είναι σήμερα πλήρως ανακαινισμένη. Έχει δύο μετόχια: τον Άγιο Χαράλαμπο στον Στόλο και τον ερειπωμένο ναό του Αγίου Νικολάου στην Περδικόβρυση. Η μονή απαριθμεί σήμερα 4 μοναχούς. Εορτάζει στις 6 Σεπτεμβρίου, εννέα μέρες μετά την εορτή του Προδρόμου και στις 14 Σεπτεμβρίου του Τιμίου Σταυρού.
Κάρολος Κωνσταντίνος των Αψβούργων

Βιογραφία

Ο Κάρολος-Κωνσταντίνος-Μιχαήλ-Στέφανος-Μαρία γεννήθηκε στη Βουδαπέστη και είναι ο μόνος γιος του Γεωργίου τιτουλάριου αρχιδούκα της Αυστρίας και της Εϊλίκα, κόρης του Ιωάννη δούκα του Όλντενμπουρκ (γιου του Νικολάου διαδόχου του Όλντενμπουρκ).
Ο πατέρας του είναι γιος του Όθωνα διαδόχου της Αυστρο-Ουγγαρίας (γιου του Καρόλου αυτοκράτορα της Αυστρο-Ουγγαρίας). Είναι 3ος στη διαδοχή του πρώην θρόνου της Αυστρίας & Ουγγαρίας.
Η Αυστρία δεν του επιτρέπει να χρησιμοποιήσει τον τίτλο του, έτσι χρησιμοποιεί εκεί το όνομα Καρλ-Κόνσταντιν φον Χάπσμπουρκ.
Δημοκρατία της Βέντα

Ιστορία

Η Βέντα ανακηρύχθηκε αυτοδιοικούμενη στις 1 Φεβρουαρίου 1973, με εκλογές να διεξάγονται αργότερα μέσα στο έτος. Περαιτέρω εκλογές διεξήχθησαν τον Ιούλιο του 1978. Το έδαφος ανακηρύχθηκε ανεξάρτητο από την κυβέρνηση της Νότιας Αφρικής στις 13 σεπτεμβρίου του 1979 και οι κάτοικοι έχασαν τη νοτιοαφρικανική υπηκοότητα. Όπως και με τα άλλα Μπαντουστάν, η ανεξαρτησία τους δεν αναγνωρίστηκε από τη διεθνή κοινότητα.
Η Βέντα ήταν αρχικά μια σειρά από μη συνεχόμενες περιοχές του Τρανσβάαλ, με ένα κύριο μέρος και ένα κύριο εξκλάβιο. Η πρωτεύουσα, που ήταν αρχικά η Σιμπάσα, μεταφέρθηκε στο Θοχογιαντού (η οποία περιελάμβανε την παλιά διοικητική περιφέρεια Σιμπάσα) όταν η Βέντα κηρύχθηκε ανεξάρτητη το 1979. Πριν από την ανεξαρτησία, επεκτάθηκε για να σχηματίσει ένα συνεχόμενο έδαφος, με συνολική έκταση 6.807 τ.χλμ. Στις εκλογές του 1984 το κυβερνών Λαϊκό Κόμμα Ανεξαρτησίας των Βέντα έχασε από το Εθνικό Κόμμα των Βέντα.
Με την ανεξαρτησία της το 1979, ο πληθυσμός της Βχαβέντα ανερχόταν σε περίπου 200.000 άτομα. Το κράτος ήταν κομμένο από τη γειτονική Ζιμπάμπουε από το διάδρομο Μαντίμπο. Υπήρχαν περιπολίες από στρατεύματα της Νότιας Αφρικής στα βόρεια, και από τη κοντινή Μοζαμβίκη από το Εθνικό Πάρκο Κρούγκερ.
Ο πρώτος Πρόεδρος της Βέντα, Πάτρικ Μφέφου, ήταν επίσης Πρωταρχικός Αρχηγός των Βχαβέντα. Γεννήθηκε και έζησε στο Ντζανάνι στο Λιμπόπο. Ο διάδοχός του, Οριφούνα Ντου, ανατράπηκε με στρατιωτικό πραξικόπημα από τη Δύναμη Άμυνας της Βέντα το 1990, όπου μετά η χώρα κυβερνόταν από το Συμβούλιο Εθνικής Ενότητας. Η Βέντα απορροφήθηκε εκ νέου από τη Νότια Αφρική, στις 27 Απριλίου 1994.

Φορείς εκπαίδευσης

Το 1982, το Πανεπιστήμιο της Βέντα γνωστό ως Univen ιδρύθηκε ως ίδρυμα τριτοβάθμιας εκπαίδευσης για τους Βχαβέντα. Καθώς ήταν ονομαστικά ανεξάρτητη, ήταν σε θέση να δημιουργήσει ένα καζίνο στις αρχές της δεκαετίας του 1980, στελεχωμένο κυρίως από Βρετανούς εργαζόμενους. Αυτό δεν θα ήταν νομικά δυνατό στην Νότια Αφρική.
Πρωτάθλημα πετοσφαίρισης Α1 εθνικής κατηγορίας ανδρών 2007-2008

Το πρωτάθλημα Ελλάδας βόλεϊ ανδρών για τη σαιζόν 2007-2008 ήταν το 20ο από καταβολής Α1, και διεξήχθη με τη συμμετοχή δώδεκα ομάδων. Πρωταθλητής αναδείχθηκε ο Ηρακλής για τέταρτη φορά στην ιστορία του. Στην Α2 υποβιβάστηκαν η ΑΕΚ και ο Πανελλήνιος.

Play out

Τα πλέι άουτ διεξήχθησαν σε έναν όμιλο με εντός-εκτός έδρας αγώνες, με τις τρεις ομάδες που κατέλαβαν τις θέσεις 9-11 στην κανονική περίοδο. Οι ομάδες μετέφεραν τους βαθμούς τους από την κανονική περίοδο. Ο ΠΑΟΚ μετέφερε 20 βαθμούς, η ΑΕΚ 16 και ο Εθνικός επίσης 16. Η ΑΕΚ κατέλαβε την τελευταία θέση και υποβιβάστηκε στην Α2.

Play off

Τα πλέι οφ διεξήχθησαν σε τρεις φάσεις.

Προημιτελικοί

Η πρώτη φάση ήταν η προημιτελική, όπου οι οκτώ πρωτές ομάδες της κανονικής διάρκειας του πρωταθλήματος αγωνίστηκαν μεταξύ τους. Οι ομάδες που συμπλήρωσαν δύο νίκες προκρίθηκαν στην ημιτελική φάση, ενώ οι ηττημένες ομάδες αγωνίστηκαν για τις θέσεις 5-8.

Θέσεις 5–8

Στις θέσεις 5-8, οι τέσσερις ομάδες αγωνίστηκαν για την 5η θέση, που έδινε το τελευταίο εισιτήριο για τις Ευρωπαϊκές διοργανώσεις. Η πρόκριση κρίθηκε στις τρεις νίκες. Η ΕΑΠ επικράτησε του Μίλωνα με 3-0 νίκες και η Κηφισία απέκλεισε τον Άρη με 3-2.

Θέσεις 5–6

Η ΕΑ Πατρών και η Κηφισιά αγωνίστηκαν για την 5η θέση που έδινε το εισιτήριο για το Τσάλεντζ Καπ. Η ΕΑΠ επικράτησε με 3-0 νίκες. Η Κηφισιά με την 6η θέση προκρίθηκε στο 1ο βαλκανικό κύπελλο.

Ημιτελικοί

Στη δεύτερη φάση των πλέι οφ αναμετρήθηκαν ο Παναθηναϊκός με τη Λαμία και ο Ηρακλής με τον Ολυμπιακό. Οι ομάδες που συμπλήρωσαν τρεις νίκες προκρίθηκαν στον τελικό, ενώ οι ηττημένες αγωνίστηκαν για την 3η θέση.

Μικρός τελικός

Στο μικρό τελικό αναμετρήθηκαν ο Ολυμπιακός και η Λαμία. Ο Ολυμπιακός επικράτησε και κατέλαβε την τρίτη θέση.

Μεγάλος τελικός

Στο μεγάλο τελικό ο Ηρακλής με μειονέκτημα έδρας επικράτησε 3-0 νίκες επί του Παναθηναϊκού, και κατέκτησε το πρωτάθλημα για δεύτερη συνεχή χρονιά και τέταρτη συνολικά στην ιστορία του.
Διεθνές Λογιστικό Πρότυπο 28

Το Διεθνές Λογιστικό Πρότυπο 28 (ΔΛΠ 28) αναφέρεται στις "Επενδύσεις σε Συγγενείς Επιχειρήσεις". Συγγενής εταιρία Θ μιας μητρικής εταιρίας Μ υφίσταται όταν η μητρική Μ ασκεί σημαντική επιρροή στις αποφάσεις της Θ, δηλαδή κατέχει τουλάχιστον το 20% των δικαιωμάτων ψήφου στη Γενική Συνέλευση των μετόχων.
Σύμφωνα με το ΔΛΠ 28 ενδείκνυται για τη λογιστική παρακολούθηση των επενδύσεων σε συγγενείς επιχειρήσεις η Μέθοδος της Καθαρής Θέσης.
Συμμαχία των Ούγγρων της Βοϊβοντίνας

Η Συμμαχία των Ούγγρων της Βοϊβοντίνας (ουγγρικά: Vajdasági Magyar Szövetség‎ (VMSZ), σερβικά: Савез војвођанских Мађара (СВМ) / Savez vojvođanskih Mađara (SVM)‎) είναι εθνικό ουγγρικό πολιτικό κόμμα στη Σερβία, το οποίο δραστηριοποιείται κυρίως στην επαρχία της Βοϊβοντίνα. Πρόεδρος είναι ο Ίστβαν Πάστορ. Ο πρώην πρόεδρος του κόμματος Γιόζεφ Κάσα ήταν επίτιμος πρόεδρος του κόμματος μέχρι την ανάκληση του τίτλου του εξαιτίας διάφορων διαφωνιών στα κομματικά ζητήματα.

Επαρχιακές εκλογές

Στην επαρχιακή εκλογή στη Βοϊβοντίνα του 2004, το κόμμα κέρδισε το 8.50% των ψήφων στο εκλογικό σύστημα ενός γύρου, και ήταν μέρος του κυβερνώντος συνασπισμού στο επαρχιακό κοινοβούλιο της Βοϊβοντίνα.
Στην επαρχιακή εκλογή στη Βοϊβοντίνα του 2008, το κόμμα ήταν μέρος του Ουγγρικού Συνασπισμού, το οποίο κέρδισε 7% των ψήφων στον πρώτο γύρο των εκλογών.
Στην επαρχιακή εκλογή στη Βοϊβοντίνα του 2012, το κόμμα κέρδισε 6.15% των ψήφων στον πρώτο γύρο των εκλογών.

Τοπικές εκλογές

Στις τοπικές εκλογές του 2004, το κόμμα κέρδισε το μεγαλύτερο αριθμό εδρών στα δημοτικά κοινοβούλια της Σουμπότιτσα, της Σέντα, της Μπάτσκα Τοπόλα, του Μάλι Ίτζος, της Κανγίζα (όπου οι Μεταρρυθμιστές της Βοϊβοντίνας κέρδισαν τον ίδιο αριθμό εδρών) και της Τσόκα.
Στις τοπικές εκλογές του 2008, το κόμμα ήταν μέρος του Ουγγρικού Συνασπισμού, ο οποίος περιλάμβανε επίσης δύο άλλα ουγγρικά πολιτικά κόμματα στη Σερβία, και κέρδισαν την πλειοψηφία των ψήφων στη Κανγίζα (50.91%), καθώς και η πολυφωνία των ψήφων στη Σέντα (31.87%), τη Μπάτσκα Τοπόλα (46.25%), το Μάλι Ίτζος (37.18%), και του Μπέτσεϊ (29.63%).
Από την εισαγωγή του πολυκομματικού συστήματος στη Σερβία, ο δήμαρχος της Σουμπότιτσα προέρχεται συχνά από τη Συμμαχία των Ούγγρων της Βοϊβοντίνα. Αυτό έχει αλλάξει μετά τις τοπικές εκλογές του 2008, όταν το Δημοκρατικό Κόμμα κέρδισε το μεγαλύτερο αριθμό ψήφων σε αυτή την πόλη.
Στις τοπικές εκλογές του 2012, το κόμμα κέρδισε το μεγαλύτερο αριθμό εδρών στα δημοτικά κοινοβούλια των Κανγίζα, Σέντα, Μπάτσκα Τοπόλα, Μάλι Ίτζος, και Τσόκα. Το Δημοκρατικό Κόμμα κέρδισε περισσότερες ψήφους από τη Συμμαχία των Ούγγρων της Βοϊβοντίνα στη Σουμπότιτσα, το Μπέτσεϊ και την Άντα, όπου το μεγαλύτερο μέρος του πληθυσμού ήταν της ουγγρικής εθνικότητας, σύμφωνα με την απογραφή του 2002.
Υπερβολική γεωμετρία

Χαρακτηριστική ιδιότητα

Μία χαρακτηριστική ιδιότητα της υπερβολικής γεωμετρίας είναι ότι το άθροισμα των γωνιών ενός τριγώνου αντιστοιχεί σε λιγότερο από μία ευθεία (μισό ημικύκλιο). Στο όριο, καθώς οι κορυφές πηγαίνουν προς το άπειρο, υπάρχουν ακόμη και ιδεατά υπερβολικά τρίγωνα με άθροισμα γωνιών 0 μοίρες.
Νικατορίς (Βαβυλωνίας)

Η Νικατορίς ήταν μια ελληνική πόλη της Μεσοποταμίας.
Η ύπαρξή της αναφέρεται σε μεταγενέστερες πηγές. Βρισκόταν στην αρχαία Βαβυλωνία, στην περιοχή της Γαραμέας. Προφανώς σχετίζεται με το όρος Νικατορίς. Από την ονομασία συμπεραίνεται ότι ιδρύθηκε είτε από τον Σέλευκο Α΄ (όταν κυρίευσε την Μεσοποταμία από τον Αντίγονο το 311 π.Χ.), είτε από τον Δημήτριο Β΄ Νικάτορα.
Άγνωστη η σημερινή της τοποθεσία, πάντως θα βρίσκεται στο σημερινό Ιράκ.
Χρήστος Κολωνιάρης

Καριέρα

Ο Κολωνιάρης εντάχθηκε στο δυναμικό του Άρη το 1925, αγωνιζόμενος σε μη επίσημα παιχνίδια με την πρώτη ομάδα κατά τον πρώτο του χρόνο στον σύλλογο. Πραγματοποίησε το επίσημο ντεμπούτο του την σεζόν 1926-27, όταν οι "κίτρινοι" κατέκτησαν την τρίτη θέση του τοπικού πρωταθλήματος.
Την επόμενη σεζόν, κατέκτησε τον τίτλο του πρωταθλητή Θεσσαλονίκης με εννέα νίκες και μία ήττα για να προκριθεί στην τελική φάση του πανελλήνιου πρωταθλήματος. Ο Κολωνιάρης ήταν βασικό δεξί εξτρέμ των "κίτρινων" στην κατάκτηση του πρώτου πρωταθλήματος Ελλάδος, συμμετέχοντας και στους τέσσερις αγώνες που έδωσαν οι Θεσσαλονικείς με τους εκπροσώπους του Πειραιά και της Αθήνας, Εθνικό και Ατρόμητο, αντίστοιχα.
Το 1928-29, δεν διεξήχθη τελική φάση του πρωταθλήματος Ελλάδος, με τον Άρη να κατακτά το πρωτάθλημα Θεσσαλονίκης νικώντας τον ΠΑΟΚ με 4-3 στον δεύτερο αγώνα μπαράζ, στις 2 Ιουνίου 1929. Ο Κολωνιάρης αγωνίστηκε σε οκτώ αγώνες του πρωταθλήματος, σκοράροντας τέσσερις φορές, με δύο τέρματα εναντίον του Θερμαϊκού στο 3-2, στις 10 Φεβρουαρίου και από ένα τέρμα εναντίον του Ηρακλή και του Άτλαντα. Συμμετείχε και στους δύο αγώνες μπαράζ της ομάδας του, βοηθώντας την να κατακτήσει έναν ακόμη τίτλο.
Η σεζόν 1929-30, υπήρξε και η τελευταία του ποδοσφαιριστή με τον Άρη, αφού αγωνίστηκε σε πέντε αγώνες του τοπικού πρωταθλήματος χωρίς να σκοράρει, ενώ δεν έπαιξε σε κανένα από τα ματς της τελικής φάσης.
Λου Σιουν

Βιογραφία

Καταγόταν από επιφανή οικογένεια και ακολούθησε ανώτερες σπουδές. Σπούδασε Ιατρική και το 1906 εγκαταστάθηκε στο Τόκιο, όπου έγραψε κυρίς δοκίμια. Εν συνεχεία εργάστηκε καθηγητής στην Κίνα, έχοντας επιστρέψει και το 1918 χρησιμοποίησε για πρώτη φορά το ψευδώνυμο Lu Xun. Από το 1927 ως το θάνατό του έζησε στη Σαγκάη, όπου συνίδρυσε τον Κινέζικο Όμιλο Αριστερών Συγγραφέων.   Ο Λου έκανε επίσης μεταφράσεις, κυρίως από τα ρωσικά και υπήρξε ένας από τους πρώτους υποστηρικτές της χρήσης της εσπεράντο στην Κίνα.

Τελευταίες ημέρες και θάνατος

Ο Λου υπέφερε από φυματίωση τη δεκαετία του 1930 και οι πνεύμονές του είχαν εξασθενήσει. Το Μάρτιο του 1936 έπαθε βρογχικό άσθμα και πυρετό. Παρά την κατάπτωση της υγείας του, έγραψε ορισμένα δοκίμια, με θέμα το θάνατο. Πέθανε στις 20 Οκτωβρίου έχοντας στο πλευρό του τη σύζυγό του. Τα λείψανά του θάφτηκαν στο μαυσωλείο σε πάρκο που φέρει το όνομά του, στη Σαγκάη. Άφησε έναν γιο, τον Χαϊγίνγκ.
Δειπνοσοφισταί

Πλοκή

Πρόκειται για συλλογή διαλόγων που γίνονται από τους θαμώνες συμποσίων στο σπίτι του λόγιου και εύπορου χορηγού των τεχνών, Λαρένσιου. Από τους τριάντα τρεις καλεσμένους αναφέρονται ονομαστικά οι Γαληνός, ο νομομαθής Ουλπιανός, Πλούταρχος, ο κυνικός Κυνούλκος, που λεγόταν έτσι γιατί έσερνε πίσω του πολυάριθμα σκυλια, αλλά ίσως να πρόκειται για φαντασιακά πρόσωπα που απλώς ονομάζονται έτσι. Οι ομιλούντες απαγγέλλουν στίχους από έργα σχεδόν 700 αρχαίων Ελλήνων και μνημονεύουν σχεδόν 1.500 άλλα έργα που στις ημέρες μας δεν σώζονται. Θέματα είναι το φαγητό, κρασί, η πολυτέλεια, μουσική, σεξουαλική ηθική, τα κουτσομπολιά, η φιλολογία και η Αφροδίτη Καλλίπυγος.
Ηρακλής Γκαντίνας

Καριέρα

Ο Γκαντίνας εντάχθηκε στο δυναμικό του Άρη στα δεκαέξι του χρόνια και έπαιξε για πρώτη φορά στον αγώνα που ολοκλήρωσε την τελική φάση του πανελλήνιου πρωταθλήματος του 1949, όπου οι "κίτρινοι" ηττήθηκαν από τον Παναθηναϊκό με 0-2 στην Θεσσαλονίκη.
Την επόμενη σεζόν, αγωνίστηκε στους περισσότερους αγώνες της κανονικής περιόδου, λόγω τραυματισμού του βασικού τερματοφύλακα, Κώστα Βελλιάδη. Συμμετείχε, επίσης, στον επαναληπτικό προημιτελικό αγώνα για την διοργάνωση του κυπέλλου Ελλάδος, όπου ο Άρης κατέβαλε την αντίσταση του ΠΑΟΚ με 3-1, όπως και στον ημιτελικό κατά του Εθνικού, που βρήκε τους "κίτρινους" νικητές με 2-1.
Τις επόμενες χρονιές αγωνίστηκε σε λίγους αγώνες με την πρώτη ομάδα του Άρη, αφού ο Βελλιάδης κυριάρχησε κάτω από τα δοκάρια της ομάδας. Τον Φεβρουάριο του 1955, ο τελευταίος τραυματίστηκε και ο Γκαντίνας έπαιξε σε όλους τους αγώνες για το πρωτάθλημα Θεσσαλονίκης και το κύπελλο Ελλάδος.
Την σεζόν 1955-56, αγωνίστηκε ως βασικός τερματοφύλακας της ομάδας, κατακτώντας το πρωτάθλημα βορείου ομίλου, ενώ στην τελική φάση του πανελλήνιου πρωταθλήματος μοιράστηκε την θέση με τον Γιάννη Συργιάννη.
Το 1956-57, έπαιξε σε μόλις τέσσερις αγώνες, αφού πλέον είχε πάρει την θέση του βασικού τερματοφύλακα ο Δημήτρης Αχπαρίδης. Αποχώρησε μετά το τέλος της χρονιάς και μετανάστευσε στην Στουτγκάρδη, όπου αγωνίστηκε σε τοπική ομάδα. Ήταν μεγαλύτερος αδελφός του μετέπειτα τερματοφύλακα του Άρη Γιώργου Γκαντίνα.
Γραμμική χρονική λογική

Η γραμμική χρονική λογική (linear temporal logic, LTL) είναι μια τροπική χρονική λογική με τροπικότητες που αναφέρονται στο χρόνο. Στην LTL, μπορούν να κωδικοποιηθούν προτάσεις για το μέλλον κάποιου μονοπατιού, ώστε μια συνθήκη να είναι τελικά αληθής, ή να είναι αληθής μέχρι ένα άλλο γεγονός να είναι αληθές, κλπ.

Ιστορία

Η LTL προτάθηκε αρχικά από τον Αμίρ Πνουέλι για την επαλήθευση προγραμμάτων υπολογιστή το 1977.

Σημαντικές ιδιότητες

Υπάρχουν δύο ειδών ιδιότητες που μπορούν να εκφραστούν με τη χρήση γραμμικής χρονικής λογικής: οι ιδιότητες χρονικής ασφάλειας (safety) συνήθως δηλώνουν ότι κάτι κακό δε συμβαίνει ποτέ (G), ενώ οι ιδιότητες ζωτικότητας (liveness) δηλώνουν ότι κάτι καλό συνεχίζει να συμβαίνει (GF ή GF). Γενικά: οι ιδιότητες της πρώτης κατηγορίας είναι αυτές στις οποίες οποιοδήποτε αντιπαράδειγμα έχει ένα τέτοιο πρόθεμα ώστε, με οποιοδήποτε τρόπο και αν επεκταθεί σε ένα άπειρο μονοπάτι, να είναι ακόμα αντιπαράδειγμα. Στις ιδιότητες της δεύτερης κατηγορίας όμως, κάθε πεπερασμένο πρόθεμα ενός αντιπαραδείγματος μπορεί να επεκταθεί σε ένα άπειρο μονοπάτι που ικανοποιεί την πρόταση.

Σχέσεις με άλλες λογικές

Η LTL είναι ισοδύναμη με τη λογική πρώτου βαθμού στην ολική διάταξη FO[<] , καθώς και με τις κανονικές εκφράσεις χωρίς άστρο και με τα ντετερμινιστικά αυτόματα πεπερασμένων καταστάσεων με πολυπλοκότητα βρόχου 0.

Έλεγχος μοντέλων γραμμικής χρονικής λογικής (θεωρία αυτομάτων)

Ένα σημαντικός τρόπος ελέγχου μοντέλων είναι η έκφραση της επιθυμητής ιδιότητας (όπως οι παραπάνω) με τελεστές LTL και ο έλεγχος αν το μοντέλο την ικανοποιεί. Μια τεχνική είναι η δημιουργία ενός αυτόματου Büchi που να είναι "ισοδύμαμο" με το μοντέλο και ενός που να είναι "ισοδύναμο" με την άρνηση της ιδιότητας. Αν το μοντέλο ικανοποιεί την ιδιότητα, τότε η τομή των δύο μη-ντετερμινιστικών αυτομάτων Büchi είναι κενή.

Εφαρμογές

Μια από τις εφαρμογές της γραμμικής χρονικής λογικής είναι η προδιαγραφή των προτιμήσεων (preference) στην Planning Domain Definition Language (preference-based planning).
Δίφιλος ο Σινωπεύς

Περιγραφή

Διατηρούσε ερωτική σχέση με την εταίρα Γνάθαινα, και συχνά όταν διακατεχόταν από κρίσεις ζηλείας της επιτιθόταν δια μέσου αναφορών στα έργα του. Αναφέρεται πως έγραψε 100 κωμωδίες, από τα έργα αυτά όμως διασώζονται μόνο οι τίτλοι και αποσπάσματα από 54 από αυτές. Μερικές φορές συμμετείχε και ο ίδιος ως ηθοποιός στα έργα του. Ο Ρωμαίος ποιητής Πλαύτος ανέφερε πως υιοθέτησε αρκετά από τα στοιχεία και χαρακτήρες του Διφίλου (για παράδειγμα την Casina από το έργο Κληρούμενοι, Asinaria από το Ὀναγός, κ.α.), κάτι που δείχνει πως οι ικανότητες του Διφίλου στην δημιουργία της πλοκής ήταν πολύ ανεπτυγμένες. Από τους Ρωμαίους, ο Τερέντιος επίσης αναφέρει πως εισήγαγε στο έργο του με τίτλο Adelphi μια σκηνή από το έργο Συναποθνήσκοντες, κάτι που ο Πλαύτος είχε παραλείψει στην δική του εκδοχή του έργου με τίτλο Commorientes.
Η τεχνοτροπία του Διφίλου κρίνεται πως είναι απλή και φυσική, και η γλώσσα που χρησιμοποιεί είναι ορθή αττική διάλεκτος, ενώ πρόσεχε ιδιαίτερα τους στίχους του και είχε δημιουργήσει και το δικό του ιδιόμορφο ποιητικό μέτρο. Κατά την αρχαιότητα ήταν αβέβαιο το αν καταλέγονταν ανάμεσα στους ποιητές της Νέας ή της Μέσης κωμωδίας, καθώς η συχνή χρήση μυθολογικών ηρώων στα έργα του (Ηρακλής, Θησέας), και η αναφορά επί της σκηνής των ποιητών Αρχίλοχου (7ος αιώνας π.Χ.) και Ιππώνακτος (6ος αιώνας π.Χ.) ως ανταγωνιστών της Σαπφούς (6ος/5ος αιώνας π.Χ.), ταιριάζει περισσότερο με το πνεύμα της Μέσης κωμωδίας.
Με τα αποσπάσματα και ιδιόμορφο ποιητικό μέτρο του Διφίλου ασχολήθηκε ο Γερμανός κλασικιστής του 19ου αιώνα Άουγκουστ Μάινεκε.
Άγαβος

Εορτασμός

Στη Ρωμαιοκαθολική Εκκλησία η ημέρα εορτής του Αγάβου είναι στις 13 Φεβρουαρίου, ενώ στην Ορθόδοξη Εκκλησία στις 8 Μαρτίου.
Πορθμός Τόρες

Γεωγραφία

Ο Πορθμός Τόρες συνδέει τη Θάλασσα των Κοραλλίων, στα ανατολικά με τη Θάλασσα Αραφούρα στα δυτικά και είναι ένας σημαντικός διεθνής θαλάσσιος δίαυλος. Ωστόσο είναι πολύ ρηχός και ο λαβύρινθος των κοραλλιογενών νησιών που βρίσκονται στον πορθμό καταστεί επικίνδυνη την πλοήγηση σε αυτόν. Στο νότο υπάρχει και το στενό Endeavour, το οποίο βρίσκεται μεταξύ της νήσου Πρίγκηπα Ουαλίας (ή Muralug) και την ηπειρωτική χώρα. Στον πορθμό βρίσκονται και αρκετά συμπλέγματα νησιών τα οποία ονομάζονται Νήσοι Πορθμού Τόρες. Υπάρχουν τουλάχιστον 274 νησιά, εκ των οποίων τα 17 έχουν μόνιμους οικισμούς. Πάνω από 6.800 αυτόχθονες μένουν στα νησιά και περίπου 42.000 μένουν στην ηπειρωτική χώρα.
Οι αυτόχθονες κάτοικοι των νησιών ονομάζονται Νησιώτες του πορθμού Τόρες και είναι Μελανήσιοι που σχετίζονται με τους αυτόχθονες της κοντινής Παπούας Νέας Γουινέας. Οι διάφορες κοινότητες των Νησιωτών του πορθμού Τόρες έχουν ξεχωριστή πολιτιστική ταυτότητα και μακρόχρονη ιστορία με τα γειτονικά νησιά και τις κοντινές ακτές. Το εμπόριο τους βασίζεται στις θαλάσσιες μεταφορές και τις αλληλεπιδράσεις τους με τους κατοίκους της Παπούας προς τα βόρεια και τους Αβορίγινες της Αυστραλίας προς το νότο.